Tímamót hjá Tölvuheimi: 100 blöð á 10 árum / 08/2005

„Þetta rit hefur þróast í vinnslunni á þann veg, að það er satt að segja mjög spennandi að senda það lesendum í hendur.

Einhvern tíma hefði þótt við hæfi að útgefandinn væri hátíðlegur við slíkt tækifæri, en menn eru það ekki lengur.“

Svona hófst pistill Haraldar J. Hamar, útgefanda Tölvuheims, í 1. tölublaði blaðsins í desember 1995. Síðar í pistli sínum segir hann svo: „Oft á dag fáum við ástæðu til að undrast miklar breytingar og öra framþróun. Víðast eru einhverjir þættir tölvutækninnar þar að baki. Hvað svo sem bíður okkar í framtíðinni má ætla að það sem við nú skilgreinum sem tölvutækni muni í einhverju formi ráða miklu í heimsþróuninni um ófyrirsjáanlega framtíð. Tölvan verður brátt allra gagn, rétt eins og eldavélin eða síminn. Þess vegna er Tölvuheimur rit framtíðarinnar – og við sem að útgáfunni stöndum munum kappkosta að þróa framlag okkar á þann veg að það komi sem flestum að sem mestu gagni í daglegu lífi og starfi. Fyrsta tölublaðið er vísbending um hvað við ætlum okkur.“

Spárnar rætast

Nú þegar hundraðasta tölublað Tölvuheims er komið út og tíu ár liðin frá því Haraldur J. Hamar skrifaði pistil sinn er gaman að rifja upp það sem sagt var og ekki síður merkilegt að átta sig á að flest af því sem sagt var þá á í raun fullt erindi við okkur nú. Haraldur spáði rétt fyrir um það að tölvan yrði brátt allra gagn, því eins og sjá má í umfjöllun okkar á blaðsíðu 61 eru tölvur nú notaðar á níu af hverjum tíu íslenskum heimilum. Í umfjöllun okkar um tækniþróun í 10 ár á blaðsíðum 42 til 50 má jafnframt sjá ýmsar tilvitnanir í fyrsta árgang Tölvuheims þar sem meðal annars eru spádómar um framtíðina sem reyndust glettilega nálægt sannleikanum. Þar er t.d. vitnað í Ólaf Jóhann Ólafsson þar sem hann spáir fyrir um netbóluna og hrunið sem á eftir kom – og það árið 1995! Á öðrum stað er vitnað í Adolf nokkurn Kristjánsson, sem spáir því að hægt verði í framtíðinni að fylgjast með fimm leikjum í einu frá enska boltanum – sem mjög viðeigandi er að rifja upp nú, tíu árum síðar, þegar nýbyrjað er að bjóða upp á þessa þjónustu í gegnum háhraða netkerfi Símans.

Iðnaður í örum vexti

En það hefur meira breyst en tæknin sjálf á síðustu tíu árum, því íslenskur upplýsingatækniiðnaður hefur heldur betur vaxið úr grasi síðan þá. Eins og sjá má í umfjöllun okkar um stærstu íslensku upplýsingatæknifyrirtækin eru nú sprottin upp fjölmörg geysilega öflug fyrirtæki sem eru í örum vexti, löngu búin að hrista af sér slenið í kjölfar samdráttaráranna eftir aldamótin. Í viðtali á bls. 32 við Ingvar Kristinsson, sem hefur verið formaður samtaka íslenskra upplýsingatæknifyrirtækja í sjö ár, kemur fram að upplýsingatæknin er nú orðin einn af helstu útflutningsgreinum Íslendinga og það þrátt fyrir að ýmis ljón hafi verið í vegi þessarar greinar alla tíð.

Stærra blað – meiri dreifing

Þetta tölublað Tölvuheims er með nokkuð öðru sniði en vanalega í tilefni tímamótanna. Það fer því vel á því að blaðið sé umfangsmeira en hefðbundin blöð – 100 blaðsíður er einstaklega viðeigandi stærð – auk þess sem meiri áhersla er lögð á innlendan vettvang en oft áður. Jafnframt er blaðið gefið út í stærra upplagi en hefðbundin blöð og dreift til allra áskrifenda Frjálsrar verslunar.

Um leið og ég þakka lesendum, auglýsendum, samstarfsfólki og öðrum velunnurum blaðsins samfylgdina síðustu tíu árin fyrir hönd ritstjórnar Tölvuheims vona ég að samskiptin næstu ár verði jafn ánægjuleg og þau hafa verið í gegnum tíðina. Eitt er alla vega ljóst – miðað við hraða tækniþróunar síðustu misserin munum við hafa næg umfjöllunarefni á næstunni.